DA Den Europæiske Unions Tidende CE 88/636

(2004/C 88 E/0653)

SKRIFTLIG FORESPØRGSEL E-3117/03

af Maurizio Turco (NI) til Kommissionen

(22. oktober 2003)

Om: Illegal import af tekstilprodukter fra Kina

— Den 10. oktober 2003 indledte Associazione Tessile di Barbetta (BA) (Tekstilforbundet i byen Barbetta i Baris kommune) en protestaktion mod den illegale import af tekstilprodukter fra Kina og opfordrede Den Europæiske Union til at træffe konkrete modforanstaltninger.

Kan Kommissionen på denne baggrund oplyse følgende:

— Hvilke oplysninger har Kommissionen om grænsekontrol og om alle former for ulovligheder inden for Fællesskabets område (omgåelse, skatteunddragelse, varemærkeforfalskning), om internationale importaftaler med lande uden for Fællesskabet — og særligt med Fjernøsten — og om betaling af fastsatte afgifter, og hvilke initiativer vil Kommissionen tage for at øge en sådan kontrol?

— Hvilke initiativer vil Kommissionen tage for at indføre kontrolforanstaltninger i landene i Fjernøsten med henblik på at sikre, at de internationale menneskerettighedskonventioner — herunder arbejdernes økonomiske rettigheder — overholdes?

Svar afgivet på Kommissionens vegne af Pascal Lamy

(8. december 2003)

Kommissionen er bekendt med påstande som manglende overholdelse af de vigtigste arbejdsrettigheder, falsk angivelse af oprindelse og omgåelse af kontingenter og manglende overholdelse af intellektuelle ejendomsrettigheder for nogle eksportlandes vedkommende på trods af de forpligtelser, de har indgået i henhold til bilaterale tekstilaftaler med Fællesskabet.

Hvad angår de kvantitative lofter for eksport af tekstilvarer og beklædningsgenstande, der gælder i henhold til de bilaterale aftaler, fungerer disse ved en ordning for dobbeltkontrol, hvorefter EU's myndigheder kun udsteder importbevillinger, hvis der bliver forelagt gyldige eksportlicenser, og forudsat at den tilsvarende mængde er til rådighed inden for kontingentet. Der kræves også oprindelsescertifikater for at forhindre, at kontingenterne omgås til skade for både EU og partnerlandet. I tilfælde, hvor der foreligger mistanke om, at kontingenter er blevet omgået, kan Det Europæiske Kontor for Bekæmpelse af Svig (OLAF) sætte en undersøgelse i gang. Bevises det, at der finder omgåelse sted, forsøger man at justere kontingenterne for at genoprette situationen.

Ved Rådets forordning (EF) nr. 1383/2003 af 22. juli 2003 (1) øger EU toldmyndighedernes indgriben over for varer, der mistænkes for at krænke visse intellektuelle ejendomsrettigheder, og de foranstaltninger, som skal træffes over for varer, der krænker sådanne rettigheder.

Problematikken omkring kontrollen ved de ydre grænser er af yderste vigtighed for Kommissionen og er for nylig blevet beskrevet i en meddelelse om »toldvæsenets rolle i den integrerede forvaltning af de ydre grænser« (2). Den skitserer den valgte strategi og tilgang og omfatter også flere henstillinger til, hvordan medlemsstaterne kan forbedre deres toldkontrol. Der er iværksat en række aktiviteter i forbindelse med det særlige problem med varemærkeforfalskede varer. En ny toldlov (forordning (EF) nr. 1383/2003 af 22. juli 2003) vil føre til skærpet toldkontrol, især inden for området intellektuelle ejendomsrettigheder. Via »Told 2007«-programmet, er der etableret et større samarbejde med både nye medlemsstater og virksomheder, der er berørt af handelen med varemærkeforfalskede og piratkopierede varer.

Handelspolitisk er Fællesskabet imod alle sanktionsbaserede fremgangsmåder og initiativer, der anvender arbejdstagernes rettigheder til protektionistiske formål. Fællesskabet forsøger derfor via positive instrumenter og incitamenter at øge anvendelsen af grundlæggende arbejdsnormer. Eksempler på dette er Fællesskabets generelle præferenceordning (GSP), som giver de begunstigede lande mulighed for at opnå yderligere præferencer, hvis de tilslutter sig ILO-normerne, og Cotonou-aftalen mellem Fællesskabet, dets medlemsstater og AVS-landene, som omfatter en særlig bestemmelse om handel og arbejdsnormer.

(1) EUT L 196 af 2.8.2003.

(2) KOM(2003) 452 endelig udg.